Papersnake/gushiwen huggingface dataset:
题德士退庵
罗从彦（宋代）

牛头山顶锁烟霞，檐月松风即我家。筏渡有情新活计，袋空无我旧生涯。

已将黄叶分双手，却捃白茅占一窊。会得懒慵归去路，索然忘鸟更忘花。
得赵玉文书，即寄玉文
李宪噩（清代）

一纸凭谁寄，离愁岁月多。清贫还似昔，衰老近如何？

春草漫漫路，晴川杳杳波。无因重握手，盛事日消磨。
过分江口
晁补之（宋代）

不行湓口更湖口，明日庐山自此过。犹恨西江不穷览，沅湘闻道亦无波。
送殷尧藩侍御赴同州
姚合（唐代）

吟诗掷酒船，仙掌白楼前。从事关中贵，主人天下贤。

此生无了日，终岁踏离筵。何计因归去，深山恣意眠。
立马
罗亨信（明代）

饮罢龙河上御堤，奚官鞚立蹙霜蹄。孙阳未遇无知己，羞向东风不肯嘶。
卖花声 题陈衡山梧月山馆图
冯煦（清代）

庭际碧梧轻。霁月笼明。一枝一叶总秋声。但到秋声听不得，听也凋零。

琴绪断还生。故国霜清。絮虫莫更不平鸣。北斗渐阑书渐远，南雁无情。
戴安仲过游白下官署相访未几别去取道于浙遍游吴越名山赋此送之
李孙宸（明代）

戴生湖海士，意气傲风尘。不著青衫谒时贵，每横白眼看世人。

青纸羞为制举义，含毫辄吐淩雪气。牛耳狎主诃林盟，马蹄踏遍白云里。

兴来每抱方外心，自谓域中山川窘窄耳。洪厓卢敖是我师，安能局促辕下驹，岁岁年年困乡里。

去秋九月度庾关，梅花万树尽跻攀。南过荆门上三峡，云梦之泽弄潺湲。

春来复渡章江水，更挂布帆问吴市。三山二水恣登临，牛首燕矶供杖履。

秦淮柳色变新秋，凉风江上吹飕飕。乘风欲看西湖月，又浮舴舰下杭州。

身馀双足便称快，囊无一钱未是愁。嗟馀未挂进贤冠，撒手尘中万事难。

羡君此去同仙驭，恨不淩风生羽翰。苏公堤、严陵濑，我昔经游逾十载。

君行瓢衲信翱翔，云水云山应未改。饶君萍迹遍人间，兴尽应知返故山。

我亦拂衣从此去，相与结茆同老罗浮玉女潭。
挽李仲辅三首
张元干（宋代）

貌古期惊世，心夷合享年。
交游称长者，风味配先贤。
雁序飘零地，龙门寂寞边。
不知方便作诔，著意翠珉镌。
思佳客（七夕）
袁去华（宋代）

宝阁珠宫夜未央。嫌迟怕晚不成妆。乞求鸟鹊填河汉，已早玉绳低建章。

笼月烛，闭云房。经年离恨不胜长。思量也胜＿娥在，夜夜孤眠不识双。
南华寺五首
李昴英（宋代）

清者何曾饮盗泉，僧盂底饭逆巢田。
此疑欲问师无语，风撼长松啸半天。
次韵谢宫师杜公惠诗庆富公为代
韩琦（宋代）

彦国贤推不世奇，两谐交政辱公诗。如袖事契诚多幸，欲并才名敢固辞。

疏傅退来光汉史，周公归已静淮夷。须知病守荣非浅，日对乡枌拥郡麾。
送柴谏议之任河中
王禹偁（宋代）

蒲津名郡得名公，谏纸盈箱且罢封。
红药阶墀曾吐凤，绿莎厅事旧鸣蛬。
下车首谒重华庙，入境先经五老峰。
见说丘门诗板在，应教回也继遗踪。
魏熨斗歌
曹楙坚（清代）

有盖有底尺可量，穿以插柄柄较长。熨人之首像饕餮，造自太和中尚方。

鸭炉东阁喷香热，细腰手熨芙蓉结。长门月落斗阑干，金仙泣露铜槃折。

带火零星话劫灰，西陵歌吹总堪哀。洛神去后李娥活，谁掘芳林土一堆。

裁缝密密申鸳绮，珠襦玉柙重泉底。君王自爱辟寒金，坏色罗裙吹不起。

匏庐好古耽风雅，月华麟首亲摹写。款识真同雁足镫，题诗合用香姜瓦。

绣涩苔花跗自圆，销沈又过一千年。摩挲熨斗同威斗，一笑麻姑沧海边。
丙午冬徐衍道见访於可斋
李曾伯（宋代）

甫能锄月种梅归，竹外欣闻客扣扉。
天近城南宁去缓，人闲水北肯来稀。
风云迅步新班笋，雨雪休思旧戍薇。
别后毋厪问名氏，杜门终老但知非。
致仕邵少卿挽辞二首
王安石（宋代）

杯酒邗沟上，纷纷已十年。
音容常想见，风迹每流传。
老去元卿位，新开太守阡。
庆门当更大，子弟固多贤。
和尚书舅见寄
李涉（唐代）

欲随流水去幽栖，喜伴归云入虎溪。

深谢陈蕃怜寂寞，远飞芳字警沉迷。
和东坡送仲天贶王元直六言韵五首 其四
刘季孙（宋代）

虽列蜀都有日，却逢谢傅何年。历历林溪胜处，想君把酒依然。
和折子明丈闲居杂兴十首 其七
赵蕃（宋代）

未话田园薄，唯关道路长。春风又寒食，多病祇殊方。

缅想迎门问，深思暴橐香。无劳谢猿鹤，好为约求羊。
送潘大宪副视关中学政 其一
王世贞（明代）

雍容冠旆入燕京，经术江东旧着名。不似公家潘散骑，仅将行色赋西征。
送刘长官桂府掌机宜
刘攽（宋代）

桂林风物旧宜人，雪片梅花五岭春。心喜大江流瘴雾，眼看南岭异星辰。

军中羽檄时无警，徼外明珠日献珍。酒量问君能几许，越猿蛮鸟易伤神。
大观闻喜宴六首
佚名（隋代）

明明天子，率由旧章。
思乐泮水，光于四方。
薄采其芹，用实于王。
我有好爵，寘彼周行。
和孙吉父登第二首
袁燮（宋代）

几载英名表一乡，今年仙籍始浮香。
恩隆云汉颁宸翰，燕赐韶钧出教坊。
父子同登尤炜煜，诗骚为贶转铿锵。
愿言努力酬天造，勉使吾君冠百王。
十一月十五山行见梅一枝
徐瑞（宋代）

老树千年意，枯槎一点春。相逢惊别久，伫立重凝神。
明日观孤寂诗不觉大笑作长句自解
陆游（宋代）

独处将如长夜何？直将寂寞养天和。
爱身不惰如怀璧，守气无亏似塞河。
尘箧空存获麟笔，烟陂嬾和饭牛歌。
年来勋业君知否？纛下新降百万魔。
次韵张部门直庐观梅
项安世（宋代）

不是生前人俗缘，等闲抛得傍湖园。
多情省户寒梅色，为洗朝靴晓冻痕。
颇记高堂金字傍，曾陪居士瘿藤尊。
花前敛谈官事，知犯新条第几门。
游仙都同樊侍御
皇甫汸（明代）

寡诤谢书牍，怀仙抗晨旌。怪石俨壁立，危峰类削成。

阳火伏未俨，阴湖鉴以清。下有干霄木，上有承露茎。

汉武建柏寝，秦皇慕蓬瀛。惜哉无灵气，安得遂冲升。

轩后独不朽，鼎实垂鸿名。柱史良地主，邀我钧天行。

黄金九奏发，白玉双童迎。聊从避骢路，一展攀髯情。
奉和圣制清明日
宋祁（宋代）

璇杓临乙位，羲御届娄初。
碧浪桃花湧，珍丛锦段舒。
轮蹄晴缥缈，钟漏夕虚徐。
穆穆宣温殿，披文日有馀。
夹漈草堂
刘克庄（宋代）

岭绝瀑源穷，曾于此筑宫。
得知千载上，因住万山中。
废址苔荒尽，遗书电取空。
高皇南渡始，却议及招弓。
洞霄宫
林逋（宋代）

大涤山相向，华阳路暗通。风霜唐碣久，草木汉祠空。

剑石苔花碧，丹池水气红。幽人天柱侧，茅屋洒松风。
李介山席上
韩应（宋代）

野屋与僧邻，萧然隔市尘。好山晴入户，幽鸟晚依人。

雨歇竹光润，风生荷气新。故人同此趣，来往日相亲。
挽杭州蒋处士
郑亮（宋代）

徜徉杖屦啸林丘，白发萧萧七十秋。令子初承闻喜宴，仙翁应梦采真游。

西湖谁咏寒梅月，剡曲空遗夜雪舟。惆怅涌金门外路，斜阳原上重回头。
过陈无已墓
晃冲之（宋代）

以我怀公意，知公待我情。
五年三过客，九岁一门生。
近访遗文录，重经故里行。
寄书无郑尹，谁为葬彭城。
陆发荆南始至商洛
李商隐（唐代）

昔去真无奈，今还岂自知。青辞木奴橘，紫见地仙芝。

四海秋风阔，千岩暮景迟。向来忧际会，犹有五湖期。
潘舍人重打带
韩淲（宋代）

使回挥橐试从容，诗在腰围瘦减中。金重内分知带赤，花明殿减映鞓红。

闻呼巧匠重陶写，好称朝章答化工。更待狨鞯印如斗，转庵元是有家风。
重过观音精舍旧读书房
刘攽（宋代）

往作关东客，来携一束书。旅人观所主，野性乐玄虚。

过事都如梦，精庐宛若初。空怜两蓬鬓，萧飒十年馀。
华屋叹
李国梁（清代）

卧龙山下谁家宅，楼阁连云高百尺。阴阴乔木掩双扉，翠竹斜百粉墙白。

墙边老人向我语，此宅曾经三易主。当年结构费千金，文杏为梁楠作柱。

其中池馆最幽闲，割取真山当假山。风牵弱柳侵窗碧，鸟蹴飞花缀砌斑。

朝朝暮暮欢不已，谁知衰盛旋相倚。产籍家亡可奈何，一朝更作尚书里。

珠帘翠幕复辉煌，慢舞凝歌乐未央。玉箫吹彻层台月，金鼎烧残绣闼香。

据门豪仆猛于虎，手把雕笼教鹦鹉。公子公孙尽慷慨，黄金挥掷如泥土。

尚书死后二十年，沧海渐渐成桑田。冠裳凋落繁华歇，朱履宾朋散似烟。

从此萧条日复日，子孙无力重修葺。鸳瓦飘零画栋颓，鸺鹠夜作人声泣。

花落花开空好春，苔痕满壁总伤神。参差乱石堆荒沼，十二阑干毁作薪。

不堪冻饿双眉皱，有人更把千金购。回首从前总惘然，风光今日还依旧。

我闻此言长太息，世事纷纭安可测。君不见蓬莱宫阙对南山，数传亦为他人得。
十五夜
孔平仲（宋代）

今宵好元夕，去岁大丰年。委巷通车马，高台奏管弦。

灯光照人暖，月色为时圆。此乐真难得，无辞酒满船。
倪云林秋林山色图
弘历（清代）

元称四大家，逸品推倪迂。师承自北苑，笔与造化俱。

小景夙所见，秋林位置殊。一扫了了习，不失太古初。

峣峰既隐轸，雄霓时卷舒。疑有风吹林，已见波绉湖。

不宁供游历，此中乃可居。画禅大法眼，岂伊邪许徒。

因忆乔林乔，未识渔庄渔。得陇而望蜀，知足其谁乎。

呵冻志长言，聊以适三馀。
夜宿鹄鸣山
陆游（宋代）

西游万里已关天，采药名山亦宿缘。
老柏干霄如许寿，幽花泣露为谁妍？苔黏石磴扪萝上，灯耿云房扫榻眠。
安得仙翁索米术，一生留此弄寒泉。
答杨{上厸下廾}
刘克庄（宋代）

一生忠孝发于诗，不为桃根与柳枝。
枣本流传容有伪，笺家穿凿苦求奇。
偶全要领惭轻典，虚哎心肝悔少时。
泽畔累臣搔白首，孤吟不敢累亲知。
冷水滩
王圣（清代）

白石苍苔护板扉，人家终日住清晖。二分翠竹三分水，时看蛮禽拍浪飞。
过湖口
吕南公（宋代）

野客西来意绪劳，为停征棹到亭皋。湖山气象皆清旷，名利襟怀自郁陶。

晓市鱼多腥万鼻，晚波风健趁千艘。高情未有分张处，愁诵山移一两遭。
宿道林寺诗
华镇（宋代）

钲鼓远轰填，旌旗近凌乱。兰棹截波舣，肩舆傍山转。

白羽映尘截，乌纱倚风岸。揆才非阿都，托乘陪中散。

暝投萧寺迥，路入修林茜。清谈曾未既，长夜已踰半。

周旋仰陂量，眄睐惭沟断。欲倚青云披，轻歌白石烂。

高风生夜壑，长松响幽涧。秉烛访陈迹，辞墨叠壮观。

缨蕤虽未濯，心目欣已浣。文奇楚招些，迹异元郎漫。

初惊冰玉违，已见珠玑璨。临池名草圣，天台得才冠。

兼资古所稀，荐遇世尤愿。琳琅鼓馀韵，蛟虬走芳翰。

诣绝雅无伦，神变敏如幻。规为到古始，气槩起消懦。

须知赵璧贵，祗借秦人玩。吟想情有馀，言终屡增叹。
戏咏石榴晚开二首 其一
谢薖（宋代）

靡靡江蓠只唤愁，眼前何物可忘忧。楝花净尽绿阴满，才见一枝安石榴。
御楼 其三
郊庙朝会歌辞（宋代）

重城春满，双阙云浮。将披雉扇，载俨珠旒。叶风应律，文德怀柔。

溥天率土，惠泽咸周。
闲居杂咏
卢震（清代）

木杪西风禁乱鸣，索居此日叹浮名。酒能痛饮黄金尽，事较粗知白发生。

岁月堪悲同宋玉，行藏何必问君平。远来嘹唳衡阳雁，笑尔劳劳历百城。
属邵翁种蒲于石
邵宝（明代）

片石能还水，移来楚水滨。仙家九节草，吾室数茎春。

苍溢空江露，青消老眼尘。凭谁了兹事，西郭有閒人。
公子家
聂夷中（唐代）

种花满西园，花发青楼道。
花下一禾生，去之为恶草。
哭饶州吴谏议使君
雍陶（唐代）

忽闻身谢满朝惊，俄感鄱阳罢市情。
遗爱永存今似古，高名不朽死如生。
神仙难见青骡事，谏议空留白马名。
授馆曾为门下客，几回垂泪过宣平。
蒲氏别墅十咏 其九 朝真堂
文同（宋代）

高台按虚境，飞驾罗太空。小兆佩神虎，每来清夜中。
呈茅一斋先生
黄庚（元代）

前辈凋零尽，如公尚典型。为僧眉独白，见客眼长青。

教子成三俊，传家有六经。我来问奇字，应许扣柴扃。
和李少卿寄吴仲庶
苏颂（宋代）

延阁儒臣出抚边，指纵胡虏坐挥鞭。
歌谣早已留南楚，唱和今还到北燕。
使客过从车结辙，耕夫安佚土开阡。
更将佳句刊斋壁，留作河间故事传。
时乐鸟篇
张说（唐代）

旧传南海出灵禽，时乐名闻不可寻。形貌乍同鹦鹉类，

精神别禀凤凰心。千年待圣方轻举，万里呈才无伴侣。

红茸糅绣好毛衣，清泠讴鸦好言语。内人试取御衣牵，

啄手暝声不许前。心愿阳乌恒保日，志嫌阴鹤欲凌天。

天情玩讶良无已，察图果见祥经里。本持符瑞验明王，

还用文章比君子。自怜弱羽讵堪珍，喜共华篇来示人。

人见嘤嘤报恩鸟，多惭碌碌具官臣。
次韵朱国器秋夜之什
释绍嵩（宋代）

二水奔奔鸣屋除，山川澄净九秋余。
故人相见自青眼，病叟中间已白须。
风射破窗灯易灭，鹤归乔木月难呼。
政须送与王摩诘，画我凭栏觅句图。
题施武子所藏杨补之梅
陆游（宋代）

补之写生梅，至简亦半树；此幅独不然，岂画横斜句？
饮马长城窟行
周紫芝（宋代）

长安城边边地永，万里沙场地无井。秦人掘土土作城，城下窟深胡水冷。

汉家将军号都护，西征上陇寒日暮。野驼跑水无处寻，饮马长城窟边去。

长城窟，古来战死多白骨。征人半作马下尘，犹向阴山斗驰突。

去时胡天霜雁鸣，归见玉关春草生。将军功高封列城，斗死伍符无姓名。
史馆候别蒋拾遗不遇
窦牟（唐代）

千门万户迷，伫立月华西。画戟晨光动，春松宿露低。

主文亲玉扆，通籍入金闺。肯念从戎去，风沙事鼓鼙。
题魏立之所藏荣启期三乐图
曹伯启（元代）

阅破浮生九十年，从来三乐得天全。情知不是尘中客，兀坐横琴答圣贤。
绍兴祀皇地祇十五首 太祖位用《定安》。
郊庙朝会歌辞（宋代）

毖祀泰折，柔祇是承。于赫艺祖，道格三灵。式严配侑，厚德惟宁。

爰昭荐币，享于克诚。
京口遇大风
王珪（宋代）

虹蜺赫奕射中天，怒竅风号势塕然。
云翼扶抟弥九万，海帆飞迅越三千。
鲵嘘骇浪时开阖，鳌负灵山或泝沿。
安得琴高控双鲤，一驱霾曀静洪渊。
赠方山人二首
吴芾（宋代）

故山久已办菟裘，得去欣闻止在秋。
涉世安能长戚戚，收心只欲罢休休。
夜坐与刘信翁清谈
徐瑞（宋代）

清坐不知疲，相对忘宾主。他年记此夜，青灯听疏雨。
白湖闻雁三首 其二
周紫芝（宋代）

晚向濒湖寄一椽，只凭沙雁与周旋。北来南去莫惆怅，我亦飘零那记年。
昼眠
王廷相（明代）

日出沙垠白，潮回岛岸悬。柳春轻袅袅，竹雨净娟娟。

地僻多幽事，官閒足晏眠。真成叔夜懒，更奥子云玄。
留金陵送毕功大州判归 其一
朱升（宋代）

杨枝袅娜酒旗摇，人去人来朱雀桥。老我送君人送我，迟迟几许意难消。
梁元襄闭户年馀专精内典诗以讯之
欧必元（明代）

谁家居士卧祇园，有相人间骨尚存。对面九千犹是壁，回头一望已非幡。

刚肠久欲超真界，文字何须问法门。大道圆通元不碍，与君相对各忘言。
小车行
邵雍（宋代）

喜醉岂无千日酒，惜春远有四时花。
小车行处人欢喜，满洛城中都似家。
偶成五首
包恢（宋代）

南风正起北风微，谁谓秋高尚马肥。
但朱金飚摧落木，和根亦仆似何归。
樵人十咏·樵叟
陆龟蒙（唐代）

自小即胼胝，至今凋鬓发。所图山褐厚，所爱山炉热。
不知冠盖好，但信烟霞活。富贵如疾颠，吾从老岩穴。
下牢溪
欧阳修（宋代）

隔谷闻溪声，寻溪度横岭。
清流涵白石，静见千峰影。
岩花无时歇，翠栢郁何整。
安能恋潺湲，俯仰弄云景。
次韵戴帅初架阁剡居四首
陈著（宋代）

隔一青山能几里，频频聚首约方来。
生涯冷淡浑如此，输与斑衣学老莱。
送张汝霖纠左冯翊六绝 其五
赵鼎（宋代）

瓮面浮醅玉雪光，陶巾犹带漉时香。何当分我腊馀味，试发樽前旧态狂。
空碧亭 其五
陈樵（元代）

楼台倒影照虚明，细浪鳞鳞去不停。风舞翠绡浮略彴，月移黄不上轩楹。

蔚蓝天近池深碧，乌桕叶销泥转青。床下一波添一月，青铜镜里一时生。
留别之望舍弟
宋之问（唐代）

同气有三人，分飞在此晨。西驰巴岭徼，东去洛阳滨。

强饮离前酒，终伤别后神。谁怜散花萼，独赴日南春。
和林大任上许守喜雨
吴芾（宋代）

退之讼风伯，风伯罪固彰。
未若旱魃甚，千里尘沙黄。
我欲持斧旱，尸诸古道傍。
此志竟未就，展转成悲凉。
使君有妙术，在德非馨香。
神龙不敢卧，感会趋灵场。
霈然下甘雨，天地森开张。
旱魃不待诛，一旦自摧藏。
春贴子词 皇后阁五首 其四
司马光（宋代）

宝胜金幡巧斗功，綵花蜡燕飏和风。玉盘翠苣映红蓼，捧案朝来献两宫。
中秋黄池舟中独酌五首
阳枋（宋代）

一年十二月华圆，何事今宵到处看，
春夏暖时无底白，雪霜凝处不胜寒。
酒肠缓放金樽倒，诗兴何妨玉漏残。
莫学时人贪酩酊，清光未流已阑单。
隩草戊戌1654仲冬和韵 其五
沈光文（清代）

一自椎秦后，同人在海山。
冠裳不可毁，节义敢轻删。
受冻频坚骨，撄霜茂长颜。
南阳高卧稳，罔识世途艰。
题兴善寺寂上人院
郑谷（唐代）

客来风雨后，院静似荒凉。罢讲蛩离砌，思山叶满廊。

腊高兴故疾，炉暖发馀香。自说匡庐侧，杉阴半石床。
平山堂
王安石（宋代）

城北横冈走翠虬，一堂高视两三州。
淮岑日对朱栏出，江岫云齐碧瓦浮。
墟落耕桑公恺悌，杯觞谈笑客风流。
不知岘首登临处，壮观当时有此不。
南阳春日十首
陈舜俞（宋代）

山川随处有芳菲，老大情怀与旧非。
已恨莺声惊晓梦，岂堪花气著人衣。
家蔬未省添新斸，宰木应曾长旧围。
终向畏涂无所得，好风佳月不如归。
访西湖下郭黄羽士法坛
何转书（明代）

下郭有幽宅，前当大诰峰。壁犹存宋拓，碣不是秦封。

北户六桥塔，南邻三殿钟。演花时过客，谁复梦元龙。
偈颂四十二首
释祖先（宋代）

这僧问处，字义炳然。
藏主无言，文不加点。
还它老成人，扶持正法眼。
投老
李正民（宋代）

投老疏慵分弃捐，潜心终日玩韦编。欲临南浦开三径，更就东韦卜一廛。

得意故人多厚禄，入流旧吏亦登仙。閒来且泛秦溪水，笑把兰桡上钓船。
紫花砚
郑獬（宋代）

耕得紫玻璃，凿成天马蹄。
润应通月窟，洗合就云溪。
南湖台三首
蒋堂（宋代）

危台竹树间，湖水伴身间。
清浅采香径，方圆明月湾。
放鱼随物性，载石作家山。
自喜归休早，今胜贺老还。
谢太守张都承
释居简（宋代）

三吴富且庶，亦复多名流。比屋充栋书，千斛衔尾舟。

季子有遗烈，列国古鲜俦。人生五马贵，弹压如此州。

欲雨天作云，欲晴云翳收。幕府非无贤，大田今有秋。

不知夫如何，夙夜常轸忧。税亩济楮币，济鲜恐不周。

刮剔锥刀馀，岂若仁义优。藏富当在民，富民安用侯。

迤逦及间架，分毫相校雠。陵迟必哀痛，噬脐将谁尤。

剥床既及肤，民瘼何时瘳。公乎小留听，毋敛双眉脩。

唐虞有神算，禹皋相协谋。芝兰撷无遗，杞梓毕见搜。

四郊固多垒，岂在一己羞。何如勉加餐，缓带姑小留。

道听怀好音，后苑摛词头。未解颍川组，已覆黄金瓯。
芜菁
陆游（宋代）

往日芜菁不到吴，如今幽圃手亲鉏。
凭谁为向曹瞒道，彻底无能合种蔬。
次韵梁子张雪中约游湖上不至
韩元吉（宋代）

东风阁雨酿重云，賸喜天街玉作尘。
梅已著花还点缀，柳能吹絮便争新。
湖光照坐偏宜晚，酒力欹栏别是春。
惭愧相如未能至，却将冰柱语惊人。
次韵俞好问庆予七十
方回（元代）

固穷早类从心孔，懒读今如便腹边。
时制堪惊小戴记，初筵敢拟卫公篇。
云何此老偏令寿，其或斯文遂有传。
见一庵前碧溪在，花瓢归饮许仙泉。
道中戏成
杜范（宋代）

造物人言是小儿，偶然赵样与儿嬉。
不过几块粗顽石，博得人夸几个奇。
甘州（题曾心传藏温日观墨蒲萄画卷）
止芳师（宋代）

相不劳、添竹引龙须，断梗忽传芳。记珠悬润碧，飘摇秋影，曾印芳窗。诗外片云落莫，错认是花光。无色空尘眼，雾老烟荒。

一翦静中生意，任前看冷淡，真味深长。有清风如许，吹断万红香。且休教夜深人见，怕误他、看月上银床。凝眸久，却愁卷去，难博西凉。
送冯秦卿
李孝光（元代）

天下承平边事小，将军卧治莫谈兵。公庭吏散无来客，自数阶前挝鼓声。
题养正图六十首 其六十 借事纳忠
弘历（清代）

孝先铨录古，弱侯此津逮。纳忠如一辙，讵在丹青缀。

可以鉴千秋，躬行慎自励。
香毬
元稹（唐代）

顺俗唯团转，居中莫动摇。爱君心不恻，犹讶火长烧。
春晖楼分韵得仰字
熊梦祥（元代）

行行别楚州，秋芜半苍莽。关河飏旌旗，令人心怏怏。

礼乐百年间，于焉日悽怆。历此艰危中，别郡政劳攘。

何由得清夷，复见桑麻长。故人居桃源，买舟得独往。

坐我广厦间，薄言慰遐想。维此秋方中，桂月延清赏。

连甍接层台，夜色亦萧爽。主人情更真，顿觉脱尘鞅。

吴歈侑金尊，讴歌共抵掌。欢会亦可期，乐事非勉强。

醉后下高楼，凉月犹在仰。
次韵韩康公二首 其一
刘攽（宋代）

叠石疏篁浅药苗，淡云清雨意寥寥。酂侯僻地规摹别，荀令西濠步武遥。

绕砌芝兰欢内集，满蹊桃李慰佳招。原情独恨飞鸿远，怅望三秋咏采萧。
玉岩
陈宗礼（宋代）

翠屏青紫互高低，清净仙人薜荔衣。
正好观心坐岩下，忘归却是不忘归。
秋日同王显父赵子野何庄叟泛湖赵紫芝继至分
赵汝鐩（宋代）

雨余湖更爽，载酒共清游。
天净倒涵水，峰高争献秋。
风烟入吟笔，箫鼓自邻舟。
堤上诗人过，相邀便肯留。
春晚山茶花数朵艳甚
胡仲弓（宋代）

万红彫落尽，留住隔年花。
独艳迎人笑，残妆带雨斜。
物情无老少，春意自繁华。
颜色休相妒，风流别一家。
答黄芳洲
张至龙（宋代）

抱膝书楼望太清，一生心事月同明。
因过隣寺分茶供，闲取高僧史传评。
和张端士初夏
陈傅良（宋代）

绿阴四合水迷津，春去虽愁却可人。
无数飞萤窥案帙，有时乳燕落梁尘。
满塘荷荫将还旧，试火包香又斩新。
短夜得眠常不足，僧钟遮莫报昏晨。
和圣俞饮会之作
韩维（宋代）

幕府多俊良，乘间得邀命。
阵觞四座合，清笑发高兴。
冰梨走咸黾，霜橘荐穰邓。
肴羞愧无珍，粗竭我家称。
礼酬嫌已拘，戏罚甘太横。
诗诵唐人为，议法汉儒正。
新嘲时巧发，诡令或孤迸。
聊矜一时快，岂校负与胜。
行伤昆弟别，且乐宾友盛。
但愿会合频，醉日敢辞并。
和燕公岳州山城
赵冬曦（唐代）

为吏恩犹旧，投沙惠此蒙。江边悠尔处，泗上宛然同。

访道精言合，论经大义通。鸣琴有真气，况已沐清风。
折柳词
赵崇嶓（宋代）

行人须折柳，折取最长条。
明日天涯路，无人看舞腰。
梅花下闻角声
吴芾（宋代）

兀坐江城厌寂寥，喜逢春色上梅梢。
寄言画角休吹遍，留与铃斋作淡交。
宣城乳梨味珍或谓性寒养生所忌辄劝疏之予因为作诗叹其不遇
张扩（宋代）

开花曾作雪缤纷，花去还供饤座珍。谁向医门书下考，便防蒸食堕痴人。
送景荀
李处权（宋代）

丈人能事见斯文，世业家风尽属君。
自许旦评方藉藉，岂同时属漫纷纷。
清於须水真堪挹，秀自郎峰故不群。
五马双旌何足道，便看平步到青云。
白纻歌 其二
滕岑（宋代）

白纻舞衫记初著，月明侍宴临飞阁。舞馀香暖苒浮襟，进前持酒力不任。

君王凝笑杯未覆，不惜低徊重舞曲。当时一身备百好，月不长圆秋易老。

白纻凄凉弃箧中，不悲见弃悲秋风。
太皇太后挽歌二首 其二
韩维（宋代）

云路回仙仗，帘帷閟玉音。诒孙为后法，复辟是初心。

教被宫庭肃，恩沾海宇深。常叨侍文陛，白首泪盈襟。
半野堂怀古
辛丝（清代）

虞山苍翠暮云中，一代声华惜此翁。家国沧桑奈何帝，文章细碎可怜虫。

功名庾信空多感，《诗品》钟嵘亦未公。儿女英雄要遭际，蛾眉可惜柳河东。
晚道过镜山寺借憩未及曙而返
丘葵（宋代）

晚风残照岸乌巾，小借禅床憩旅身。
坐对新花忘故我，行看古月照今人。
聊为江畔骑驴客，难会云间驾鹤宾。
泡沫风灯成一笑，近来东海又扬尘。
雪诗六首义取六出 其二 二十早初见雪
郭之奇（明代）

自怜羁馆庭，不见梅和柳。何处引春容，忽向寒空走。

风树绕檐飞，天花随地有。嗟兹六出形，二纪相违久。

南州嘉炎德，西桂千林黝。岂因寒意薄，欲使繁阴厚。

偶当残岁馀，见尔初春后。谁分万点珠，乱撒千山首。

虢国洗朝颜，湘娥挥素手。颇疑春露凝，独许冰怀受。
泗源
程企（宋代）

泗源奇且怪，声势各喧豗。
虎豹岩边去，蛟龙窟里来。
稍流烟作阵，初激雪成堆。
派必人疏导，源应鬼凿开。
乍深涛不起，渐远浪相催。
可把江心比，尝将海眼猜。
始微才迸玉，终盛忽奔雷。
涧为寒无卉，丘因涧有苔。
已观离窦侧，俄见过城隈。
石劲崖难潄，沙虚岸易颓。
迩虽逾济漯，遐亦到蓬莱。
洗钵僧常至，乘槎客未回。
我从原际瞰，谁自谷中推。
汹涌曾浮磬，潺湲好泛杯。
狭宁容蚁穴，湍可暴鱼鳃。
劈华非天意，排淮乃力哉。
傍如巫女峡，上类楚王台。
漏泽空神异，襄陵但水灾。
林幽多鸟雀，地僻少尘埃。
重爱兹佳趣，题诗愧不才。
奉使契丹道中答刘原父桑乾河见寄之作
欧阳修（宋代）

忆昨初受命，同下紫宸朝。
问君当何之，笑指北斗杓。
共念到几时，春风约回镳。
所持既异事，前後忽相辽。
岁月坐易失，山川行知遥。
回头三千里，双阙在紫霄。
我老倦鞍马，安能事吟嘲。
君才绰有余，新句益飘飘。
前日逢吕郭，解鞍憩山腰。
僮仆相问喜，马鸣亦萧萧。
出君桑乾诗，寄我慰寄寂。
又喜前见君，相期驻征轺。
虽知不久留，一笑乐亦聊。
归路践冰雪，还家脱狐貂。
君行我即至，春酒待相邀。
访音图为沈丹谷作
邓承宗（清代）

山月洗微白，山风吹梦醒。偶忆山中人，杖策耽幽寻。

云影时左山，禽鸟鸣好音。回头问僮仆，囊中有古琴。

触手辄成响，不弹谁为听。昨从海上来，天风吹泠泠。

波涛出复没，合沓难为名。归时一偃卧，万感俱冥冥。

栖神太古间，天气横空青。出门忽大笑，四顾无所亲。

行行昧远近，但闻松涛声。始知成连去，今古惜此人。
菊花 其七
黄毓祺（明代）

远性偏于静者宜，天然秀整是风期。结庐人境堪怡悦，不分高山有紫芝。
登干山绝顶俯眺二百八十峰浩然作歌
姚燮（清代）

三台无根五岳小，天姥儿孙头白早。神仙亦是萧寥驹，随代随白作尘扫。

我能到此宁非仙，俯首四顾无人间。人间却在白云下，自吾别后当千年。

白云在下天在上，云面青岚日摩荡。西奔万牛南驱羊，北迤惊𧉮东走浪。

青光尽处变𧹬采，不是山岚是沧海。海烟卷入山岚中，倾刻沧桑百回改。

仰首不见鹏鸟飞，云隙过鹰如虫微。日轮悬臂玉槃大，足跟愁雨方霏霏。

愁雨秋声日春色，梧落桃开一云隔。孤心已了万劫殊，寸掌全收八埏窄。

白云渐低山渐高，掌影反覆心根牢。乱山但似乱坟积，云气都为水气飘。

我方有住究何住，陵阳容成不相遇。茫茫大千蟭螟身，再死重生一回步。

吁嗟乎，死生岂为吾身哀，亦非以此哀后来。块然顽石今未开，焉知中有金银台？

焉知上古广成子，至今姣好犹童孩。不如撒手返尘世，尽吾所事全吾归，形神有灭名无灰。

形神有灭名与灰，除此眼中海水覆作堂坳杯，与此二百八十一万三千馀丈之峰一一皆崩隤。
塞上曲
陆游（宋代）

茫茫大碛吁可嗟，暮春积雪草未芽。
明月如霜照白骨，恶风卷地吹黄沙。
驼鸣喜见泉脉出，雁起低傍寒云斜。
穷荒万里无斥堠，天地自古分夷华。
青毡红锦双奚车，上有胡姬抱琵琶。
犯边杀汝不遗种，千年万年朝汉家。
云龙山寺独眺次壁间韵
王立道（明代）

萦纡石磴望中开，故迹苍茫半草莱。兴废秪今双树在，登临自昔几人来。

僧携野果修晨供，鸟啄山花上石台。车马纷纷千里道，河流长带夕阳回。
代夏先生题风木卷
石宝（明代）

西风吹拱木，哽咽不成音。树古疑翻海，人亡莫问琴。

泪明原畔草，魂黑雨中林。日暮啼鸦急，应怜孝子心。
郎君游闽拟以是日登陆风雨大作心甚忧之
李大纯（明代）

怜君今日渡仙霞，雨骤风狂遍落花。
此地应无故人在，行囊知到阿谁家？
丁亥冬大雪十数作邓清旷以苦寒吟见寄
艾性夫（元代）

十雪势未已，一科天积阴。
背风留更久，入夜落偏深。
禾稼连冰柱，天花幻玉林。
遥怜五峰老，尚寄苦寒吟。
送侄一斋游武林
柴元彪（宋代）

舸鷁退飞杭不鱼，沧海翻覆桑田墟。
长安草木成焦枯，暗暗落日栖平芜。
凄凉往事增欷嘘，子长一部太史书。
寄在名山大泽区，之子安肯侣樵渔。
有琴一张酒一壶，胸中云梦八九潴。
齿雪奔电千里途，大鹏击水九万图。
十年骑鹤来上都，宫莺陌燕相喧呼。
回首一梦今何如，太行羊肠九折迂。
出门欲往如挛拘，顾予老矣仆马痡。
甘心首阳采薇夫，之子春风曳长裾。
西湖为我问讯学士苏，孤山为我起居处士逋。
二仙笑我犹故吾，杨柳暗淡梅花癯。
之子此行出有车，抱材珍重如璠玙。
青萍出匣蛟可屠，白发倚门望不孤。
不妨早赋归来乎，归来兮，
老莱斑衣膝下相欢娱。
忆暮春同阿字诸子游千山
释函可（明代）

到处青山尽有名，大家抖却旧乡情。溪边觅路花千树，驴背迎乡鸟一声。

石顶松风凭管领，峰头诗句任交横。于今竹杖萧萧去，又向何山踏雪行。
代术者言
许棐（宋代）

不闻沸鼎烹夷叔，那有云台画四凶。自与心君消息了，却将甲乙问穷通。
神宗皇帝挽词五首 其二
司马光（宋代）

听政涉中昃，观书达夜分。周王忘自逸，汉祖不知勤。

棣萼因心友，云章落笔文。它年紬石室，光大继皇坟。
赞此庵元和尚二首
释昙华（宋代）

佛祖生冤家，人天不喜见。
忒杀聱头，却通一线。
劈胸拳下破牢关，大用机轮辘辘转。
丁酉二月二十日同部中诸公游下竺御园坐枕流
周必大（宋代）

清胜堂前花万重，玉堂署里两芳丛。
应怜寓直清无侣，聊伴衰翁宿禁中。
上融堂
吕人龙（宋代）

直道人间未可孤，朝廷有意用真儒。
故将能鉴烦司马，不使春秋欠董狐。
握节米猪高节不，盗名齐豹得名无。
若商败狄鏖秦事，先轸何尝是匹夫。
菩萨蛮（回文）
张孝祥（宋代）

落霞残照横西阁。阁西横照残霞落。波浅戏鱼多。多鱼戏浅波。手携行客酒。酒客行携手。肠断九歌长。长歌九断肠。
送钱太虚同年
李流谦（宋代）

不隔同年面，真情本弟兄。
人能纯白备，交自始终成。
测管才窥豹，倾江试吸鲸。
吾言蓍蔡验，决矣看飞鸣。
赵玿赴成都府广都县尉以送君南浦伤如之何为
李廌（宋代）

吾生常羇旅，送客情更重。
嗟哉平生交，今复万里送。
愁端寓心目，往感接魂梦。
穷途独栖迟，直道竟何用。
题东轩 其一
徐积（宋代）

我有东轩景，喜君为此行。一如旷野外，四面好风生。

但见云连树，不知山是城。重来如有约，秋水夕阳明。
寒食前一日行部过牛首山七首
杨万里（宋代）

岭花袍紫不知名，涧草茸青取次生。
便是常州草虫本，只无蚱蜢与蜻蜓。
咏唐史 杨绾
韦骧（宋代）

总政中书月未期，郭崔奢侈遽中移。代宗勿叹天亡早，用相斯人已后时。
论语绝句一百首
张九成（宋代）

宣尼颇意在斯人，故尔令由去问津。
大是斯人能会意，知津此语亦为真。
送人游塞
张楷（明代）

别泪堕如丝，含情折柳枝。晚风花落处，寒日马嘶时。

记里知前路，占程定后期。百年能几日，强半惜分离。
邵竹屿过访
吴颐吉（清代）

种瓜东陵下，瓜美甘如饴。迢迢碧溪水，乔木影参差。

中有读书处，梦寐常见之。楼前花木茂，百本多离奇。

阶下秀兰草，春夏何葳蕤。结构念先泽，载培勤灌滋。

流连动过客，况忝座中师。世运有代谢，人生感别离。

纷纷树间鸟，巢覆无栖枝。展转雉皋下，季女常苦饥。

徘徊虞山道，旅人丧斧资。好古犯天忌，飞电逐蛟螭。

龙眠写生手，破壁骑金狮。囊空竟羞涩，矫首犹伸眉。

欲从季主卜，前路曷可推。江南兵未罢，旋归定何时。
赠杨夫人
静诺（清代）

一种高风迥绝尘，何缘邂逅觉生春。青莲堪证无生法，紫诰仍辉现在身。

性洁自甘泉石操，谈玄喜与法王亲。金陵风物称殊绝，道左流连话转深。
和钱内翰余阜感怀二首 其二
陈桭（明代）

睇此台前竹，令我动遐悲。先人夙所爱，亭搆泽水湄。

亭存亲已逝，风业犹猗猗。更有枝上乌，哀念堂北慈。

得禄不逮养，鼎茵亦奚为。
偈倾一百六十九首
释智朋（宋代）

金刚圈，栗棘蓬。
识得衲僧公验，便是造化炉中。
舟过严陵滩将谒祠登台舟人夜解及明已远至桐
苏辙（宋代）

扁舟匆草出山来，惭愧严公旧钓台。
舟子未应知此恨，梦中飞楫定谁催。
严公钓濑不容看，犹喜桐君有故山。
多病未须寻药录，従今学取衲僧闲。
朝丹霞
高似孙（宋代）

沐佳施兮清灵，涤三生兮无腥。
迅玄挺兮嘉会，蜕吾骨兮坯吾形。
归过惠山
陆楣（清代）

濯足寒流憩柳湾，祓除尘土上漪澜。系舟南浦经年忆，秉烛羌漪后夜欢。

作客久难谙世路，逢人偏苦问长安。山灵莫漫嘲逋客，留得怀中一寸丹。
数诗述怀
程俱（宋代）

一生共悠悠，今者曷不乐。二十起东山，误为微官缚。

三年瞬眸耳，邮传那久托。四壁自萧然，青编束高阁。

五更霜钟动，起视星错落。六律聿其周，忽忽更岁籥。

七哀哦幽韵，感念惊独鹤。八极岂不广，衰怀了无托。

九原叹多贤，死者那可作。十里望烟村，天随去寥廓。
贺监宅
王炎（宋代）

轻解金龟呼酒徒，却问君王求鉴湖。
归来蹁跹著鹤氅，自办米帛供妻孥。
鸾骖一去杳无迹，数亩荒园生草棘。
惟有青青秦望山，曾识湖边老狂客。
人欲
李商隐（唐代）

人欲天从竟不疑，莫言圆盖便无私。

秦中已久乌头白，却是君王未备知。
仙亭岩
胡梅所（宋代）

仙子高栖海上山，一尘不到石台间。
鹤随仙客收棋去，龙伴山僧采药还。
风送白云归洞口，钟随明月到人间。
不须再问神仙事，花落花开暑又寒。
光绪庚寅出都赠沪江陆较书八首 其八
夏曾佑（清代）

银汉低垂缺月斜，罗帏启处即天涯。雕鞍欲上重回首，不见浮云见曙霞。
寄杨子尊圣寺处厚子元上人
成廷圭（元代）

不出空山复几年，衲衣草座独安禅。别峰行道诸天上，善月翻安古佛前。

兵后佳期何日共，春来妙句有人传。三生彷佛当相识，目送孤鸿落照边。
梦觉一首
刘克庄（宋代）

抛书咍㘆声里，转枕屈伸肘中。卢生相黄粱舍，沈郎婿翠微宫。
赠宗人将斋
姚勉（宋代）

博文约以礼，夫子诲子渊。
详说将反约，斯语在七篇。
由繁乃入将，此学本圣贤。
卓哉紫阳公，道统得正传。
部析到精微，而后会大全。
讥以为支离，此说恐未然。
闲邪至敬义，将易斯坤乾。
后学懒用功，疎略取自便。
藉口鹅湖诗，一蹴登青天。
浪云即心是，所学竟类禅。
不知格物学，盖在诚意先。
如斯谓之将，毋乃堕一偏。
此风近颇张，门户欲自专。
君既学双峰，趋向尚慎旃。
路头且要正，莫踏船两舷。
女娲庙
彭汝砺（宋代）

高山婉转一千寻，百拜灵祠泪满襟。今日几人能似帝，辛勤长有补天心。
好儿女
黄庭坚（宋代）

粉泪一行行。啼破晓来妆。懒系酥胸罗带，羞见绣鸳鸯。

拟待不酥量。怎奈向、目下凄惶。假饶来后，教人见了，却去何妨。
挽高鼓院
释元肇（宋代）

叶堕遥空万景沈，致刍谁不重伤心。仕当钓石归来蚤，闲比香山乐更深。

一片新碑难载德，百年故土绝遗音。定从兜率天中去，莫向桃源路上寻。
送蔡君知入蜀二首
孔德绍（唐代）

金陵已去国，铜梁忽背飞。失路远相送，他乡何日归。

灵关九折险，蜀道二星遥。乘槎若有便，希泛广陵潮。
牡丹酴醾各一首呈周宰
洪迈（宋代）

妆淡洗逾靓，肌香薰不成。
皎然月露姿，一笑午景晴。
聊移梦蝶床，相对户不扃。
谁令风雨暴，睡起春纵横。
八月八日发潭州后得绝句四十首
赵蕃（宋代）

两岸多为激水轮，创由人力用如神。
山田枯旱湖田涝，惟此丰凶岁岁均。
句
郑清之（宋代）

他年蒙渥泽，方玉带围赪。
送洪子端还乡
陈傅良（宋代）

将相三陈后，文章两汉余。
英标还有此，天意定何如。
海内相离合，年来半毁誉。
未知贪尚友，孰与邺侯书。
古风五十九首·其八
李白（唐代）

咸阳二三月，宫柳黄金枝。
绿帻谁家子，卖珠轻薄儿。
日暮醉酒归，白马骄且驰。
意气人所仰，冶游方及时。
子云不晓事，晚献长杨辞。
赋达身已老，草玄鬓若丝。
投阁良可叹，但为此辈嗤。
端午内中帖子词·太上皇后阁
王珪（宋代）

有德名终大，无为福自延。
更闻天子孝，荐术助长年。
避乱石鸡村同载谋小憩四首
王夫之（明代）

苍壁不受春，转入溪流曲。桃花影外天，微波动新绿。
导引·寿原初掩
佚名（宋代）

寿原初掩，归跸九虞终。仙驭更无踪。思皇攀慕追来孝，作庙继三宗。旌旗居外拥千重。延望想威容。宝舆迎引归新殿，奏享备钦崇。
避寇
刘黻（宋代）

戊午九月十，汹汹群寇生。
疋枹与赤水，参会童石氓。
烹牛饫凶竖，剚人谄妖灵。
长驱无龃龉，四境腾沸羹。
野庐竞趋察，廛市争奔城。
啼号震暮夜，阴气昏冥冥。
携持半箱筥，扛舁及翁罂。
鸡豕头骈阗，肋息惊吞声。
宇内同一胞，何事起搀枪。
据险恶氛聚，血牙余种狞。
原岭迤巢穴，习头号惟轻生。
掷首视为戏，揭竿谁敢撄。
父老谓曩日，草窃恣横行。
郡将出奇计，一勦诸峒平。
老熊痛已定，悍虎谋方兴。
若非急讨捕，终难保桑耕。
官兵驻大曷，警报驰飞星。
探旗逼军旅，登城罗义丁。
菱角隐阨塞，松明通晓更。
山前号令肃，铃阁筹算精。
疋马熟往来，老穉倚以宁。
溪潜鳞且遁，林散翼亦惊。
顾予久放逐，逢此增令俜。
夜寝不忍睫，朝餐何所营。
踏莎行·点点琼酥
佚名（宋代）

点点琼酥，初寒乍结。看来未忍轻轻折。园林正告久萧条，春工著意饶先发。眼底不凡，枝头自别。也知彻苦宜霜雪。这般风味凭馨香，怎教桃李同时节。
禁中寒蝉
宋庠（宋代）

何处幽林蜕，来依禁树鸣。
风緌非冒宠，露腹祗知清。
晓韵飘觚阙，残嘶逗采甍。
秋螳多怒臂，寂寞好全生。
咏鹦鹉
高岱（明代）

一入深笼损翠衣，陇云秦树事全非。
月明万里归心切，花落千全旧侣稀。
栖傍玉楼春昼永，梦回金锁曙光微。
翩翩海燕群相趁，帘幕风高得意飞。
松棚
陈与义（宋代）

黯黯当窗云不驱，不教风日到琴书。
只今老子风流地，何似茅山陶隐居。
汴河赠审言
沈遘（宋代）

黄流千里从天来，中贯帝居萦斗魁。与君共宣圣主德，馀波渐暨东南垓。
花前集杜
林隽胄（明代）

差见黄花无数新，正思戎马泪盈巾。且看欲尽花经眼，花底山蜂远趁人。
未归
郭印（宋代）

宇县干戈满，何人不念归。
死生虽有命，进退合知几。
岩壑空摇颊，尘埃少拂衣。
吾今同一辙，惭负故山薇。
陈石泉送诗走笔次韵
董嗣杲（宋代）

依刘殊乏仲宣才，方重相逢笑口开。
恶况败人佳思尽，寓公贻我好诗来。
夜寒归梦迷松菊，灰冷尘踪混草莱。
别后莫裁驰恋意，寄梅须带雪枝苔。
独醒
卢若腾（明代）

人于天地间，号为万物灵。祸福所倚伏，贵在睹未形；

未形众所忽，而我偶独醒。彼醉醉视我，我言讵足听；

彼醉醒视我，我乃眼中钉。徒令明哲士，劝诵金人铭。

交态阅历遍，何殊水上萍；顷刻聚还散，风来不得宁。

昔者阮嗣宗，率意辙靡停；当其路穷处，哭声震雷霆。

道傍人大笑，何事太伶仃！寸心不相踰，双眼几时青。

拟作哭笑图，张之堂上屏。
金陵
汪元量（宋代）

只见空城不见台，客行搔首重徘徊。
风云旧日龙南渡，宇宙新徘雁北来。
三国衣冠同草莽，六朝宫殿总尘埃。
交游相见休相问，把手江头且一杯。
郑生善仪索赠赋此留别
卢龙云（明代）

谢家兰玉异恒儿，何必逢人说项斯。世泽尚传通德里，文名初起论材时。

漫称小友惭吾长，敢说君侯命所司。此别春风自桃李，早看雨露发华滋。
中春忆赠
韩偓（唐代）

年年长是阻佳期，万种恩情只自知。

春色转添惆怅事，似君花发两三枝。
喜春来·春来南国花如绣
曹德（元代）

春来南国花如绣，雨过西湖水似油。小瀛洲外小红楼，人病酒，料自下帘钩。
从政和韵来谢复就答之
陈深（宋代）

并州沈厚士，气质得天灵。
吴下留三祀，军中讲六经。
微云点霄汉，清月出要坰。
载鼓汾亭曲，令人识典型。
辛亥孟秋戊子有虹下天绕飞泉山入东谷饮古井
文同（宋代）

长虹落天帔，万丈截群岭。
蟠身下深谷，俯首饮古井。
居人莫之下，况复敢引领。
幡然绕空去，云雾变俄顷。
乾坤为之黑，喷雨极暴猛。
崩流汇沟澜，巨涨没四境。
民田一漂荡，多稼不可省。
此物盖虫类，闻亦具头颈。
淫沴之所生，诗传载为眚。
朝西暮东出，辄与日对影。
夫何此凶孽，得使乘时逞。
高风扫寥廓，一帚昏秽净。
煌煌太阳起，隙穴被光景。
群阴逐海内，此物应远屏。
食河豚
周晞稷（宋代）

君不见楚王渡东萍如日，剖而食之甜似蜜。
河魨本自食杨花，花结浮萍萍结实。
又不见越王食鱠遗其馀，中流化作王馀鱼。
河魨本是当年物，尚带西子胸前酥。
春红摇摇波头暖，蒌蒿蒙茸芦笋短。
嫩肥初破鳖裙重，腻白细挑羊脑满。
嗟予二年留江城，嗜此不去迟吾行。
鲈鲜便觉官可弃，雁美却得人呼卿。
邻翁劝我知机早，有毒伤人如鸩鸟。
世间万事是机穽，此外伤人亦非少。
我生有命悬乎天，饱死终胜饥垂涎。
君看子美牛炙严武尤可怜。
诉衷情令 其二 丙申中秋
丘崇（宋代）

素衣苍狗不成妍。何意妒蝉娟。不知高处难掩，终自十分圆。

涵不象，独当天。照无边。乾坤呈露，何况人间，大地山川。
月华清
蔡松年（宋代）

楼倚明河，山蟠乔木，故国秋光如水。常记别时，月冷半山环佩。

到而今、桂影寻人，端好在、竹西歌吹。如醉。望白蘋风里，关山无际。

可惜琼瑶千里。有少年玉人，吟啸天外。脂粉清辉，冷射藕花冰蕊。

念老去、镜里流年，空解道、人生适意。谁会。更微云疏雨，空庭鹤唳。
送陈七还广陵
万齐融（唐代）

风流谁代子，虽有旧无双。欢酒言相送，愁弦意不降。

落花馥河道，垂杨拂水窗。海潮与春梦，朝夕广陵江。
春日雪酬潘孟阳回文
权德舆（唐代）

酒杯春醉好，飞雪晚庭闲。久忆同前赏，中林对远山。
京师废宅
张耒（宋代）

当道朱门白昼扃，高堂歌吹久无声。古窗积雨昏残画，朽树经阴长寄生。

门下老人时洒扫，旧时来客叹平生。艳姬骄马知何处，独有庭花春正荣。
南山律师
释如净（宋代）

优波离后身，韦将军捧足。
布衣真童男，瓦缽天厨食。
次韵斯远别后见寄六言四首
赵蕃（宋代）

子国有黄叔度，女子识韩伯休。
晤对可忘长夏，分携况值新秋。
春日皇帝阁
罗公升（宋代）

太液池边数树红，年年先得占春风。
那知万物含仁义，都在君王一笑中。
再和
刘克庄（宋代）

陌头侠少行歌呼，方演东晋谈西都。
哇淫奇响荡众志，澜翻辨西矜群愚。
狙公加之章甫饰，鸠盘谬以脂粉涂。
荒唐夸父走弃杖，恍惚象罔行索珠。
效牵酪肖渥洼马，献宝远致崑崙奴。
岂无苹藻可羞荐，亦有黍稷堪舂揄。
臞翁伤今援古谊，通国争笑翁守株。
孔门高弟浴沂水，尧时童子谣康衢。
扬觯姑欲退观者，鸣鼓本非攻吾徒。
亦如曼倩负逸气，呵斥佞幸惊侏儒。
于时后村茅柴熟，先生滑稽腹如壶。
虽无谢郎玉帖镫，幸有幼安布裙襦。
未妨优场开口笑，亦恐药市逢方矑。
更阑漫与通德语，醉倒聊遣宗武扶。
幽冥茫昧莫致诘，石言神降果有无。
翁云天公施罪福，亦如王者行赏诛。
巫咸可使诅楚否，泰山曾不如放乎。
况今民脂积消铄，洋洋如在宁助虐。
贫妇鲜能具複褌，贵人何必夸重较。
九重深喜农扈丰，五等超加社公爵。
更宜速飞腊前白，仍为潜驱山中駮。
除人大患捍大灾，与民同忧可同乐。
翁之用心极惓惓，余于致福未数数。
因思挥金犹粪土，奚异弃物捐溪壑。
神听聪明靡僭滥，诏书温厚戒椎剥。
重华渔稼茅茨俭，大禹疏凿衣服恶。
谁歌此诗送且迎，共挽浇风还太朴。
又成五言律诗三首
蒋祺（宋代）

陵谷有时变，兹岩不可湮。
神仙三岛景，天地一炉春。
鼓动龙蛇蛰，疏通草木新。
寒亭几百载，今始得良邻。
兰溪双塔
杨万里（宋代）

高塔无尖低塔尖，一披锦衲一银衫。
问渠何故终不语，却倩滩声替佛谈。
乌喇
孙泉（清代）

遐垓尽处大江横，肃慎雄风锁木城。蔀屋稠连春岸曲，辕门俯木夜潮平。

畦麻结网牵鱼密，山艇刳松破浪轻。烟火絪缊鸡犬静，天边作息总同情。
宫词 其九十五
赵佶（宋代）

丽人航海觐宸都，嘉奖勤劳顾遇殊。币帛从来将厚意，益添异品及真珠。
题松竹梅图
苏葵（明代）

霜风凄凄百卉残，贞姿夜战霜风寒。苍虬腾跃翠蛟舞，下有百尺青琅玕。

玉龙远自罗浮山，飞来直就苍虬蟠。香涎散作蕊珠灿，时骇鸣鹤惊栖鸾。

可怜社栎先登坛，荒山野水甘阑珊。含虚藏明作何用，无人更问调羹酸。

凭君莫讶伯夷操，苍髯欲谢秦封官。师雄梦寐唤不醒，希音且付瑶琴弹。

乾坤物态有定分，各自气候无循环。碧桃红杏千万树，和风甘雨春漫漫。
追用徐廉使参政子方申屠侍御致远张御史鹏飞
方回（元代）

岁岁花时是病时，不争春早与春迟。
阴晴谩复题窗记，节气还春检历知。
杜若荐方聊可采，秭归啼苦未须悲。
老翁堪与少年竞，勤把青铜照颔丝。
绝句
王庭筠（金朝）

竹影和诗瘦，梅花入梦香。
可怜今夜月，不肯下西厢。
远山
吴融（唐代）

隐隐隔千里，巍巍知几重。
平时未能去，梦断一声钟。
郑介道见访
蔡槃（宋代）

数株杨柳种多年，今日方维胜客船。
扫石共看山色坐，枕书同听雨声眠。
溪羹旋煮莼丝滑，野饭新炊白玉圆。
不管归心忙似箭，强留吟过菊花天。
同周湛二上人游西湖之北山天竺晚归得十绝
释绍嵩（宋代）

北山迤逦自苍然，万象鲜明禁火前。
愁裹有诗人不会，栏边虢虢响流泉。
和休师见怀二首 其二
郭祥正（宋代）

细路沿崖过女墙，压枝黄橘旋分尝。林间可乐无如此，更问嫦娥借月光。
咏梅 其一
张九成（宋代）

策马寻梅过小桥，江边驿路正迢迢。灵均清劲馀骚雅，夷甫风姿堕寂寥。

半吐暗惊云插月，横枝忽见雪封条。徘徊未忍轻归去，楼上何人调玉箫。
次韵感怀
程公许（宋代）

绿水油油记插秧，转头风露稻花香。
秋来田井熙春书，画手难为顾长康。
人月圆·卜居外家东园
元好问（金朝）

重冈已隔红尘断，村落更年丰。移居要就，窗中远岫，舍后长松。
十年种木，一年种谷，都付儿童。老夫惟有，醒来明月，醉后清风。
述兴
计元坊（清代）

人方危苦时，薄施辄感德。自昔奸雄辈，持此罗上客。

蔡邕依董卓，有才而无识。受恩旋杀身，士贵能挺特。

所以孟夫子，餔醊戒乐克。
枯木竹石图
唐寅（明代）

绿云飞兴风翎长，翠葆轻摇玉节香。
旧曲不弹瑶瑟怨，秋风秋雨梦潇湘。
夫人閤端午帖子 其七
胡宿（宋代）

故事顺时羞角黍，旧仪乘节浴兰汤。人间凉麦欣时豫，天上薰风爱日长。
梦成
舒岳祥（宋代）

山棠红白间青林，上有和鸣百啭禽。
一阵晚风吹噎去，又寻桃杏说春心。
越井台望
刘言史（唐代）

独立阳台望广州，更添羁客异乡愁。

晚潮未至早潮落，井邑暂依沙上头。
送吴冯游京
皎然（唐代）

北期何意促，蕙草夜来繁。清月思淮水，春风望国门。

此时休旋逸，万里忽飞翻。若忆山阴会，孤琴为我援。
答外（佐转戍边不归寄书与妻作诗答之）
长孙佐转妻（唐代）

征人去年戍边水，夜得边书字盈纸。挥刀就烛裁红绮，

结作同盈答千里。君寄边书书莫绝，妾答同盈盈自结。

同盈再解不盈离，离字频看字愁灭。结成一衣和泪封，

封书只在怀袖中。莫如书故字难久，愿学同盈长可同。
渔庄以解钓鲈鱼有几人平声字分韵得鲈字
于立（元代）

波光月色净涵虚，炯若清冰在玉壶。水槛夜凉栖翡翠，钓竿秋静拂珊瑚。

杯行玉手琼英酒，鲙斫金盘雪色鲈。书卷诗篇不知数，为君题作辋川图。
傅尧俞草堂歌
刘攽（宋代）

汉朝名臣有傅伯，谏诤由来犯颜色。兰台下笔不自休，义阳封颜勇无敌。

石渠昨者承明直，虎符今为二千石。邀我请赋草堂诗，草堂欲归那可得。

太行之上无高山，济水之外无清源。闻君筑居山水际，清高正为君家言。

上有无心之云出幽谷，下有劲节之竹森寒玉。四邻空地犹几许，容我东西一茅屋。
十二月二日夜梦游沈氏园亭
陆游（宋代）

路近城南已怕行，沈家园里更伤情。
香穿客袖梅花在，绿蘸寺桥春水生。
鼓楼铺醉歌
陆游（宋代）

书生迫饥寒，一饱轻三巴。三巴未云已，北首趋褒斜。

匆匆出门去，裘马不复华。短帽障赤日，烈风吹黄沙。

俶装先晨鸡，投鞭后昏鸦。壮哉利阆间，崖谷何谽谺。

地荒多牧卒，往往闻芦笳。我行春未动，原野今无花。

稚子入旅梦，挽须劝还家。起坐不能寐，愁肠如转车。

四方丈夫事，行矣勿咨嗟。
防风庙
章杰（宋代）

弭楫山水县，驱马东南隅。
侯当溽暑至，乘凉出郊墟。
晓月醒魂梦，轻颸动襟裾。
气爽体自轻，纵意驰坦途。
俄然远嚣尘，平野酾清渠。
突兀见广殿，解鞍试入趋。
厥祝唯防风，庙貌侔王居。
槃杅残椒糈，惆怅走鼪鼯。
像设匪丰硕，胡能骨专车。
媲以二小君，宥坐五丈夫。
壮者黝而武，少者美且都。
所被皆甲胄，所执皆矛殳。
列侍立众鬼，昂头竞睢盱。
我欲诹本因，遗民孰与呼。
祛服立庑下，亟询乃淫巫。
指数为我陈，其辞诞以迂。
吾闻夏后氏，经启良勤劬。
泽水戢大患，巡狩遍中区。
稽山考制度，轨物示宏图。
冕弁拱黼座，玉帛罗庭除。
群臣并奔奏，臣职当罄输。
如波朝沧溟，混混川流俱。
於时独此侯，后至行趦趄。
天王赫震怒，萧斧命显诛。
其后越千禩，吴越相吞屠。
山隳出巨骨，睹眎咸惊呼。
使轺聘上国，彻俎咨真儒。
先圣与辩说，门人著於书。
愚生邈三季，复历千载余。
管窥偶致疑，鄙抱思略摅。
王制重述职，期会诚难逾。
川途或淹阻，驰骤有疾徐。
推诚不逆诈，大度宜纳洿。
尉佗怠朝贡，汉庭方剖符。
刘濞称内病，几杖赐勾吴。
矧在先王时，宪令期简孚。
贬爵与削地，轻重分差殊。
迨至三不朝，六师始诛鉏。
薄乎后期罪，何至绝头颅。
文命敷四海，祗德垂典谟。
班师远格苗，下车亲泣辠。
奚独汪芒氏，遽忍加金鈇。
吾观此邑壤，如环尽崎岖。
左方小类玦，众流复萦纡。
意彼漆姓君，继世居封禺。
负固资险阻，勇悍由魁梧。
虎视远京邑，狼贪生觊觎。
清跸来海峤，神兵卫龙舆。
势穷力已屈，席藁往自拘。
士师有常刑，明罚讵可逋。
异哉雄伟姿，恃以丧厥躯。
羿{戛戈换乔丿}不得死，斯人殆其徒。
犀角裹象万，终然被醢葅。
长狄正俗类，伯也为侨如。
舂喉逢富父，埋首当子驹。
诸国近剿灭，鄋瞒无遗孥。
斯事足可证，斯理谅非虚。
夫子作春秋，近详远则疏。
隐威事已略，况兹姓氏初。
繁简据旧史，疑信戒厚诬。
或讥陷刑戮，尸祝真谄谀。
答云无轻议，在礼存楷模。
黄能遭亟死，祀典其舍诸。
侯虽犯天宪，私惠曾霑濡。
束手赴棘水，靡烦动戈戵。
一国实被赐，重恩谁敢孤。
春秋荐苹藻，迎送嘈笙竽。
血食庇此方，永世终无渝。
咏史上·伏生
陈普（宋代）

文杏沙棠代代殃，露台不作作阿房。
古来尧禹卑宫室，不为丹朱与太康。
过梅知宫东轩
沈与求（宋代）

舍南舍北花无数，眼看游蜂上下狂。风信晚来帘额动，黄庭相对一炉香。
杏园（此后并校书郎已前诗）
元稹（唐代）

浩浩长安车马尘，狂风吹送每年春。

门前本是虚空界，何事栽花误世人。
绍兴淳熙分命馆职定撰十七首
佚名（隋代）

于皇上帝，肃然来临。
恭太芳俎，以过高明。
烹饪既事，享于克诚。
以介景福，惟德之声。
丁卯夏夜与友人携琴烹茗水月宫
麦而炫（明代）

水石幽寻快夙缘，相逢何意尽高贤。数杯清茗烹凉月，一曲流高弄晚烟。

学古几人能避世，谈空无地不参禅。不知当日陶元亮，何事攒眉向白莲。
次韵汪以南閒居漫吟十首
方回（元代）

夏葵时丹卉，秋菊培金蕤。
曷不蓻菽粟，犹足疗调饥。
曰予心不蓻，求饱何党之。
倾日与傲霜，志定节不移。
怀古睇此物，聊足慰我思。
不见恩泽侯，崇侈事台池。
失势一蹉跌，书堂荆棘滋。
岂复有绯紫，走趋列宾墀。
小圃异金谷，应无坠楼悲。
简泽雨田
逯昶（明代）

花时曾惜别，菊候又相逢。
落日深山道，清风古寺钟。
往来非定迹，彼此是衰容。
何日随师去，栖禅共竹松。
禅人并化主写真求赞
释正觉（宋代）

年齿垂垂，须发丝丝。
月寒无影树，春在未萌枝。
得失折肱塞人马，输赢烂柯樵子棋。
示现威仪而不起灭尽之定，不由心念而自然圆明之知。
天香（熏衣香）
吴文英（宋代）

珠络玲珑，罗囊闲斗，酥怀暖麝相倚。百和花须，十分风韵，半袭凤箱重绮。茜垂西角，慵未揭、流苏春睡。熏度红薇院落，烟锁画屏沈水。
温泉绛绡乍试。露华侵、透肌兰泚。漫省浅溪月夜，暗浮花气。荀令如今老矣。但未减、韩郎旧风味。远寄相思，余熏梦里。
挽王迪功
徐元杰（宋代）

徼好年家后，知公月旦先。
宠荣身外物，孝友性中天。
趣自怡堂得，诗从犹子传。
故园遗迹恨，月落早无边。
次韵和资政吴育侍郎见赠
宋庠（宋代）

台阶抽得冒荣身，且喜西都见故人。
仪世瑞鹓曾接翼，论交寒柏不知春。
樽前高意青云旧，鉴里流年白发新。
争奈诏书催上道，谈犀从此日生尘。
听真上人琴歌
范仲淹（宋代）

银潢耿耿霜棱棱，西轩月色寒如冰。
上人一叩朱丝绳，万籁不起秋光凝。
伏牺归天忽千古，我闻遗音泪如雨。
嗟嗟不及郑卫儿，北里南邻竞歌舞。
竞歌舞，何时休，师襄堂上心悠悠。
击浮金，戛鸣玉，老龙秋啼沧海底，
幼猿暮啸寒山曲。陇头瑟瑟咽流泉，
洞庭萧萧落寒木。此声感物何太灵，
十二衔珠下仙鹄。为予再奏南风诗，
神人和畅舜无为。为予试弹广陵散，
鬼物悲哀晋方乱。乃知圣人情虑深，
将治四海先治琴。兴亡哀乐不我遁，
坐中可见天下心。感公遗我正始音，
何以报之千黄金。
铅山立春六言二首 其二
朱熹（宋代）

行尽风林雪径，依然水馆山村。却是春风有脚，今朝先到柴门。
送陈养晦谒阆风舍先生四首
戴表元（宋代）

嚼雪餐冰二十年，空月日月自风烟。
从君识尽搜诗法，不透芗岩不是仙。
滴露泉
邵宝（明代）

一滴源头息息新，每从旱日见天真。涓涓昼夜江湖远，洒洒乾坤雨露均。

煮茗尽供台上客，研朱还假洞中人。再歌晦老南岩句，始信青山本有神。
用一代不数人百年能几见为韵诗赋十章呈陈君
赵蕃（宋代）

云物瞻闽峤，风声望海滨。
如何一年内，顿得见斯人。
次韵盖晞之见忆
敖陶孙（宋代）

臞翁方解夏，盖令正防秋。
净社吾追远，侯封子择留。
硬黄随意草，大白几时浮。
莫话河南北，伤心感沛州。
九月十一日雪二首 其一
赵蕃（宋代）

九月天雨雪，何曾见南方。我行蒋山来，解辔菩提坊。

一饭谁为设，百钱倒空囊。平生远游意，到此增徬徨。

勿厌在家贫，轻行更离乡。
哭台州郑司户苏少监
杜甫（唐代）

故旧谁怜我，平生郑与苏。存亡不重见，丧乱独前途。

豪俊何人在，文章扫地无。羁游万里阔，凶问一年俱。

白首中原上，清秋大海隅。夜台当北斗，泉路著东吴。

得罪台州去，时危弃硕儒。移官蓬阁后，谷贵没潜夫。

流恸嗟何及，衔冤有是夫。道消诗兴废，心息酒为徒。

许与才虽薄，追随迹未拘。班扬名甚盛，嵇阮逸相须。

会取君臣合，宁铨品命殊。贤良不必展，廊庙偶然趋。

胜决风尘际，功安造化炉。从容拘旧学，惨澹閟阴符。

摆落嫌疑久，哀伤志力输。俗依绵谷异，客对雪山孤。

童稚思诸子，交朋列友于。情乖清酒送，望绝抚坟呼。

疟病餐巴水，疮痍老蜀都。飘零迷哭处，天地日榛芜。
浣溪纱 梅
顾贞观（清代）

物外幽情世外姿。冻云深护最高枝。小楼风月独醒时。

一片冷香惟有梦，十分清瘦更无诗。待他移影说相思。
六月初雨中渡西湖因至道人庵烧佛香略憩灵隐与乡僧同啜茶乘晚以归 其三
员兴宗（宋代）

久困尘埃梦，暂随香火缘。栖鸦急残照，我亦踏归船。
柳枝词七首
张咏（宋代）

轻柔多称地多宜，才种纤桃又引枝。
不及垂阴向黎庶，春风一路送亡隋。
偶作五首 其一
贯休（唐代）

谁信心火多，多能焚大国。谁信鬓上丝，茎茎出蚕腹。

尝闻养蚕鬓，未晓上桑树。下树畏蚕饥，儿啼亦不顾。

一春膏血尽，岂止应王赋。如何酷吏酷，尽为搜将去。

蚕蛾为蝶飞，伪叶空满枝。冤梭与恨机，一见一沾衣。
又用花字为即席
韦骧（宋代）

春色漫漫不可涯，谪仙亭馆最幽佳。歌声闇逐风中絮，酒算旁幽盏里花。

击钵题诗助清旷，藏阄传令止喧哗。他年追念从真适，炊熟黄粱一梦赊。
大丘至黎坑口
葛绍体（宋代）

重岚浮动光相射，峭壁横斜罅欲开。
比似雁山多秀发，丰稜那复让天台。
咏舞诗
何敬容（南北朝）

因风且一顾，扬袂隐双蛾。曲终情未已，含睇目增波。
次韵叶实夫西山园饮
舒頔（元代）

西山苍翠谁家园，竹树绕屋何森然。
置酒邀我坐林下，高歌握手行花前。
偶然得句不在巧，相欢烂醉仍烹鲜。
世事人情都莫问，百年过去知谁贤。
咸丰三年冬贷粟钱江农人张国震馈钱以济是日暴风不止先王母倚闾忧甚距今十九岁矣感怀成诗
施山（清代）

百历冰霜年少日，一钱生死感人恩。饥寒岁暮亲垂老，风浪江人日已昏。

祷佛炉烟归未绝，极天坟树远无痕。天涯又怆清明近，麦饭何时拜墓门。
先天易吟三十首
方回（元代）

万世复万世，人心无改时。
此理本非古，伏羲先得之。
水调歌头（岁暮书怀）
汪莘（宋代）

草木自成岁，禽鸟已春声。仰观俯察，多少宇宙古今情。遐想炎黄以上，逮至汉唐而下，几个费经营。巢许有真意，无责自身轻。

富与贵，贫与贱，死还生。方壶岁晚，深感梅蕊向人倾。造物元来无物，有物还应自造，人意几曾平。天际识归路，野鹤忽长鸣。
上塘值清明八首 其八
曹勋（宋代）

客路逢寒食，欣同不系舟。闲中聊适性，要地固抽头。

不作扬州梦，何能贾客留。壮怀今断断，世事任悠悠。
僧惠白莲
李洪（宋代）

拄颊看山暑顿空，修眉横嶂障晴空。
太真姊妹温泉浴，窦氏儿郎丹桂风。
古驿荒凉征骑还，里居好事古人同。
明年更有秋风便，淡墨联名冠法宫。
廉泉
黄大受（宋代）

一泓落古寺，三赤开方池。
怀山决渎后，烁石流金时。
君看此廉泉，不增亦不亏。
炯炯玉色透，灿灿金沙辉。
朅来临古亭，石铫行相随。
呼童试春芽，活火烹新奇。
一咽利喉吻，再啜心视怡。
泠然清风来，玉液通华池。
忆我心地初，与水同一几。
心泉本无事，何必希夷齐。
曰泉已强名，况复有是非。
一笑付自然，贪廉吾不知。
清溪
刘子寰（宋代）

水作澄蓝可染衣，坐来巾屦湿烟霏。魶鱼时迸九泉出，鼯鼠暝缘千仞飞。

鬼谷洞前春药遍，法师岩畔古藤围。故山不是白云念，长揖人间竟不归。
戏成呈司谏台坐
米芾（宋代）

我思岳麓抱黄阁，飞泉元在天半落。石鲸吐出湔一里，赤日雾起阴纷薄。

我曾坐石浸足眠，肘项抵水洗背肩。客时效我病欲死，一夜转筋著艾燃。

如今病渴拥炉坐，安得缩却三十年。呜呼安得缩却三十年，重往坐石浸足眠。
上命钦和山居诗
清浚（明代）

老来一钵住岩幽，尘境无心得自繇。空里每看花满眼，境中渐觉雪盈头。

吟馀月照千峰夜，定起云生万壑秋。身世已知浑是梦，百年光景水东流。

白发山僧住翠萝，馀生身事任蹉跎。倦从石上支颐坐，闲向云中拍手歌。

设利现时光煜煜，伽梨披处影裟裟。钟山咫尺城东地，草木偏承雨露多。
同苍岩公白游城南
梁清远（清代）

清流贯云木，水际有人家。颓径侵芳草，疏篱罥落花。

天晴霞散影，野静雁依沙。景物看如此，行吟日已斜。
送涂邦祥修撰省亲还南海
程敏政（明代）

彩舟遥指尉佗城，一路恩光送客行。宪庙纪成劳太史，礼闱文出羡诸生。

鹅黄酒熟承颜好，兽锦袍新绚目明。回首五云归及早，衣冠相约候延英。
和邵尧夫安乐窝中职事吟
司马光（宋代）

灵台无事日休休，安乐由来不外求。
细雨寒风宜独坐，暖天佳景即间游。
松篁亦足开青眼，桃李何妨插白头。
我以著书为职业，为君偷暇上高楼。
贾村三首 其三
许景衡（宋代）

涨河秋水日浑浑，独放扁舟过贾村。记得尘沙厌为客，初浮清汴出都门。
金山亭呈翁守二首
方廷实（宋代）

丹碧崔嵬切斗魁，峰峦怀抱水萦回。
春归岩谷幽花发，日上楼台宿雾开。
天近凤城瞻帝座，云迷鳌海接蓬莱。
登临谁会迟留意，共折梅花更一杯。
飞云
李纲（宋代）

飞云游碧虚，夭矫龙蛇势。因风态无穷，抱日色增丽。

飘然欲安归，出岫非本意。为霖竟何成，跂望增叹喟。
送林见素都宪抚江西
陆深（明代）

阊阖天开袖疏来，先皇深意独怜材。江摇旌旆云霞绕，诏剪丝怜日月回。

千里藩垣聊试手，百年海岳几生才。故山闻说饶猿鹤，满地苍生半草莱。
寒食雨中，同舍约游天竺，得十六绝句呈陆务
杨万里（宋代）

雨里匆匆怨出郊，晴时不出却谁教。
西湖北畔名园里，无数桃花只见梢。
齐天乐
谈印梅（清代）

殊方爆竹催佳节，良宵恰当三五。火树花明，星桥彩焕，深巷时五箫鼓。

冰蟾又吐。笑客里年年，总成轻度。此际乡园，有人对景正凝伫。

梅梢消息已透，巡檐和雪探，知惹离绪。元夜风光，中天月色，应忆关山几处。

天涯羁旅。乍试罢宜春，旋裁尺素。凭仗春波，便鳞传吉语。
真应庙
钱时（宋代）

浪夸骑鹤上清都，滴露研硃自壮图。
海内不蒙君子泽，独遗石碣溉丹湖。
春晚
陆游（宋代）

客梦初回夜漏残，东村想见杏花繁。
未能便逐啼鸦起，自掩屏风护晓寒。
李微之闻其弟贯之西归以诗迓之刘左史和韵属
魏了翁（宋代）

曩与刘公同一邦，如今背我去堂堂。
京师尊贵在朝者，为问谁能逾阿章。